«Лъагъуныгъэм и хьэтыркIэ»
Аращ КъБКъУ-м и физико-математикэ факультетым утыку къыщрахьа фильмым зэреджэр. Ар теухуащ лъэпкъ зэхуэмыдэхэм къахэкIа щIалэмрэ хъыджэбзымрэ яку къыдэхъуа лъагъуныгъэм.
Фильмым и сценарийр зэхэзылъхьар абы лIыхъужь нэхъыщхьэу хэт ди хэкуэгъу уэрэджыIакIуэ, усакIуэ икIи композитор Жэман Аминэщ. Абы и гъусэ роль нэхъыщхьэр егъэзащIэ Албанием щыщ Дзани Шпенд. Продюсерыр Бэлэтокъуэ Маринэщ, режиссерыр Канадэм щыщ Курти Полщ.
Фильмыр къытращIыкIащ гъащIэм къыщыхъуа Iуэхугъуэм. Ар зытеухуар адыгэ пщащэмрэ албан щIалэмрэ яку къыдэхъуа лъагъуныгъэ къабзэрщ. Хъыджэбзым и унагъуэм захъунщIами, ар щIалэм дэкIуэным арэзы техъуащ. Ауэ католик диным ит унагъуэр акъылэгъу хъуакъым я щIалэм щхьэгъусэу къыхиха муслъымэн хъы-джэбзыр къишэнымкIэ. Абы и щхьэусыгъуэри я бынхэр щIэпхъаджащIэу къэхъункIэ зэрышынэрт. Иужьым щIалэр хъыджэбзым елъэIужа щхьэкIэ, мыдрейм псэгъу къыхуэхъун идэжакъым. Адыгэ хъыджэбзым къыгурыIуэжащ нэгъуэщI дин зезыхьэ, хамэ лъэпкъым щыщ щIалэм насыпыфIэ зэрыдэмыхъунур, и адэ-анэм пщIэ къызэрыхуамыщIынур.
Жэман Аминэ фильмым щоджэгу. Аминэ сценарийр щитхым нэхъыбэу зыхущIэкъуар адыгэ, албан лъэпкъ цIыкIухэр дуней псом къыщегъэцIыхунырщ. Апхуэдэуи и лэжьыгъэм къыхигъэщащ муслъымэн хъыджэбзхэм щIэныгъэрэ зэфIэкIрэ зэрабгъэдэлъыр, ауэ нэгъуэщI дин зезыхьэ, хамэ лъэпкъым щыщ щIалэхэм лъагъуныгъэ щыхуащIи, унагъуэ щыдаухуи къызэрыхъур, абы Iуэхугъуэ мыщхьэпэхэр къызэрырикIуэр, нэгъуэщIхэри.
Фильмыр Налшык щагъэлъэгъуэнымкIэ къадэIэпыкъуа банкирхэу Ажахъуэ Къанщобийрэ Дуев Сергейрэ Аминэ фIыщIэ яхуищIа нэужь, зэхуэсахэм яригъэцIыхуащ презентацэм зыкърезыгъэхьэлIа, фильмым Эдуардэ и ролыр щызыгъэзэщIа, Нью-Йорк щыщ Юджети Луан. Фильмыр зэрекIуэкIар инджылызыбзэщ. ИужькIэ ар урысыбзэкIэ зэрадзэкIыну я мурадщ.
Къыхэгъэщыпхъэщ, «Лъагъуныгъэм и хьэтыркIэ» фильмыр Нью-Йоркрэ Москварэ зэрыщагъэлъэгъуар икIи куэдым ягу зэрырихьар.
ТЕКIУЖЬ Заретэ.
